ai4bharat/Pralekha huggingface dataset:
सांस्कृतिक मंत्रालय
वंदे मातरम,नृत्य उत्सव स्पर्धेच्या विजेत्यांची आता राजपथावर होणाऱ्या प्रजासत्ताक दिन 2022 च्या संचलनात भाग घेऊन प्रेक्षकांना मंत्रमुग्ध करण्यासाठी जोमाने तयारी सुरु
भव्य सादरीकरणाची रंगीत तालीम जोरात सुरु
नवी दिल्ली, 19 जानेवारी 2022
वंदे मातरम,नृत्य उत्सव स्पर्धेचे विजेते आता 26 जानेवारी रोजी नवी दिल्ली येथील राजपथावर होणाऱ्या प्रजासत्ताक दिन 2022 च्या संचलनात भाग घेऊन प्रेक्षकांना मंत्रमुग्ध करण्यासाठी जोमाने तयारी करत आहेत. राजपथ तसेच इंदिरा गांधी इनडोअर स्टेडीयम येथे प्रजासत्ताक दिनी होणाऱ्या भव्य सादरीकरणाची रंगीत तालीम जोरात सुरु आहे.
कथक नृत्यात पारंगत राणी खानम यांच्यासह मैत्रेयी पहाडी, तेजस्विनी साठे आणि संतोष नायर हे चार प्रसिध्द नृत्य दिग्दर्शक देशाच्या विविध राज्यांतून आलेल्या वंदे मातरम,नृत्य उत्सव स्पर्धेच्या 36 विजेत्या संघांना प्रशिक्षण देत आहेत.
केंद्रीय सांस्कृतिक कार्य मंत्रालयाने वंदे मातरम-नृत्य उत्सव स्पर्धेच्या चार फेऱ्यांतून 480 कलाकारांची निवड केली आहे. स्वातंत्र्याच्या अमृत महोत्सवाचा भाग म्हणून आयोजित करण्यात आलेल्या या वंदे मातरम-नृत्य उत्सव स्पर्धेचा महा अंतिम सोहळा 19 डिसेंबर 2021 रोजी नवी दिल्ली येथे पार पडला.
जिल्हा पातळीवर 17 नोव्हेंबर रोजी वंदे मातरम स्पर्धेची सुरुवात झाली आणि त्यात 323 गटांच्या माध्यमातून एकूण 3,870 स्पर्धकांनी भाग घेतला. जिल्हा पातळीवरील निवड स्पर्धेतून निवडण्यात आलेल्या स्पर्धकांनी 30 नोव्हेंबर 2021 रोजी झालेल्या राज्य पातळीवरील स्पर्धेत कला प्रदर्शन केले.
200 पेक्षा जास्त संघांतील 2,400 हून अधिक स्पर्धकांची नावे विभाग पातळीवरील स्पर्धेसाठी निश्चित करण्यात आली. कोलकाता, मुंबई, बेंगलुरू आणि दिल्ली येथे 9 ते 12 डिसेंबर या कालावधीत स्पर्धेच्या विभागवार अंतिम फेऱ्या घेण्यात आल्या, या पातळीवर 104 पथकांनी त्यांच्या नृत्यकलेतील प्राविण्य दाखविले. ‘एक भारत श्रेष्ठ भारत’ संकल्पनेमागची खरी प्रेरणा दर्शवत आता हे सर्व छोटे समूह एका मोठ्या समूहाच्या स्वरुपात रुपांतरीत होऊन प्रजासत्ताक दिनी सादरीकरण करतील, मात्र हे करताना त्या त्या गटाच्या व्यक्तिगत नृत्य सादरीकरणाचे वेगळेपणही कायम राखण्यात येणार आहे. या 104 गटांपैकी सर्व चारही विभागांतील 73 गटांतील 949 नृत्य कलाकारांनी महा अंतिम फेरीत प्रवेश केला आणि दिल्लीच्या जवाहरलाल नेहरू स्टेडीयम प्रेक्षागारात 19 डिसेंबरला झालेल्या स्पर्धेत आपली कला सादर केली.
महा अंतिम फेरीच्या शेवटी सर्वात उत्कृष्ट कामगिरी करणाऱ्या 480 नर्तकांना विजेते म्हणून घोषित करण्यात आले आणि आता ते 26 जानेवारी 2022रोजी नवी दिल्लीच्या राजपथावर होणाऱ्या प्रजासत्ताक दिन संचलनात नृत्याविष्कार सादर करतील.
स्वतंत्र भारताच्या इतिहासात प्रथमच लोक-सहभाग वाढविण्याच्या उद्देशाने अखिल भारतीय नृत्य स्पर्धेच्या माध्यमातून राजपथावरील प्रजासत्ताक दिनाच्या सादरीकरणासाठी पथकांची निवड करण्यात आली आहे.
R.Aghor/S.Chitnis/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 139
वाणिज्य आणि उदयोग मंत्रालय
पीयूष गोयल यांचा सौदी अरेबिया दौरा फलदायी
भारत-सौदी अरेबिया धोरणात्मक भागीदारी परिषदेच्या अर्थव्यवस्था आणि गुंतवणुकीवरील समितीच्या मंत्रिस्तरीय बैठकीत सहभाग
भारत आणि सौदी अरेबिया यांच्यातील सहकार्यासाठी 40 हून अधिक संधी परिषदेकडून निश्चित
नवी दिल्ली, 19 सप्टेंबर 2022
केंद्रीय वाणिज्य आणि उद्योग, ग्राहक व्यवहार, अन्न आणि सार्वजनिक वितरण व वस्त्रोद्योग मंत्री, पीयूष गोयल यांनी भारत-सौदी अरेबिया धोरणात्मक भागीदारी परिषदेच्या मंत्रिस्तरीय बैठकीला उपस्थित राहण्यासाठी 18 आणि 19 सप्टेंबर 2022 दरम्यान सौदी अरेबियाला भेट दिली. गोयल यांच्यासह सौदी अरेबियाचे ऊर्जा मंत्री, राजपुत्र अब्दुलाझीझ बिन सलमान अल-सौद यांनी भारत-सौदी अरेबिया धोरणात्मक भागीदारी परिषदेच्या अर्थव्यवस्था आणि गुंतवणूकीवरील समितीच्या मंत्रिस्तरीय बैठकीचे सह-अध्यक्षपद भूषवले.
भारताचे पंतप्रधान सौदी अरेबियाच्या दौऱ्यावर गेले असताना ऑक्टोबर 2019 मध्ये या धोरणात्मक भागीदारी परिषदेची स्थापना करण्यात आली होती. ती पुढील स्तंभांवर उभारलेली होती, जसे की राजकीय, सुरक्षा, सामाजिक आणि सांस्कृतिक समिती व अर्थव्यवस्था आणि गुंतवणूक यावरील समिती.
मंत्रीस्तरीय बैठकीची उल्लेखनीय फलनिष्पत्ती पुढीलप्रमाणे :
- युवराज मोहम्मद बिन सलमान यांनी फेब्रुवारी 2019 मध्ये त्यांच्या भारत भेटीदरम्यान भारतात 100 अब्ज अमेरिकी डॉलर्स गुंतवणुकीची केलेली घोषणा प्रत्यक्षात आणण्यासाठी प्रयत्न मार्गी लावणे
- कृषी आणि अन्न सुरक्षा, ऊर्जा, तंत्रज्ञान आणि माहिती तंत्रज्ञान, उद्योग आणि पायाभूत सुविधा या 4 व्यापक क्षेत्रांतर्गत तांत्रिक संघांनी निश्चित केलेल्या सहकार्याच्या 41 क्षेत्रांना मान्यता
- प्राधान्य प्रकल्पांची कालबद्ध पद्धतीने अंमलबजावणी करण्यासाठी करार. सहकार्याच्या प्राधान्य क्षेत्रांमध्ये पुढील गोष्टींचा समावेश :
- सौदी अरेबियात यूपीआय आणि रुपे कार्ड कार्यान्वित करून डिजिटल फिनटेक क्षेत्रात सहकार्य.
- पश्चिम किनारपट्टीवरील रिफायनरी, एलएनजी पायाभूत सुविधा गुंतवणूक आणि भारतातील धोरणात्मक पेट्रोलियम साठवणूक सुविधांच्या विकासासह संयुक्त प्रकल्पांमध्ये सहकार्य सुरू ठेवण्याचा पुनरुच्चार
या दौऱ्यात गोयल यांनी सौदी अरेबियाचे वाणिज्य मंत्री डॉ. माजिद बिन अब्दुल्ला अल-कसाबी यांची भेट घेतली आणि द्विपक्षीय व्यापार, वाणिज्य आणि गुंतवणुकीतील संबंधांवर विस्तृत चर्चा केली.
वाणिज्य आणि व्यापार यात वैविध्य आणणे आणि विस्तार करणे, स्वच्छता आणि फायटोसॅनिटरी  यासंबंधीचे प्रलंबित मुद्दे, स्वयंचलित नोंदणी आणि सौदी अरेबियामध्ये भारतीय फार्मा उत्पादनांची विपणन अधिकृतता, रुपया-रियाल व्यापार संस्थात्मक करण्यासाठीची व्यवहार्यता, यासह व्यापारातील अडथळे दूर करणे, सौदी अरेबियामध्ये यूपीआय आणि रुपे कार्डची सुरुवात; हे चर्चेतील प्रमुख मुद्दे होते.
गोयल यांनी सौदी अरेबियाचे ऊर्जा मंत्री राजपुत्र अब्दुला अझीझ बिन सलमान अल सौद, यांच्याशी देखील चर्चा केली. रियाधमध्ये भारतीय उत्पादनांना विशेषत: भरड धान्यांसारखी खाद्य उत्पादने आणि वस्त्र यांना चालना देण्याच्या प्रयत्नांचा एक भाग म्हणून रियाधमधील भारतीय दूतावासाने आयोजित केलेल्या "द इंडिया वीक" चे उद्घाटनही गोयल यांनी केले.R.Aghor/S.Kakade/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 120
सामाजिक न्याय आणि सबलीकरण मंत्रालय
 इतर मागासवर्गीयांचे आरक्षण
नवी दिल्ली, 4 ऑगस्ट 2021
सरकारने नुकत्याच घेतलेल्या निर्णयानुसार, वैद्यकीय आणि दंत वैद्यकीय अभ्यासक्रमासाठी  अखिल भारतीय कोट्यातील प्रवेशाच्या सत्तावीस टक्के जागा या शैक्षणिक वर्षापासून ओबीसींसाठी राखीव असतील.
सरकार कायदे तज्ञ आणि कायदा मंत्रालयाशी सल्लामसलत करत आहे आणि ओबीसींची राज्य यादी निश्चित करण्याच्या दृष्टीने राज्यांच्या अधिकाराचे संरक्षण करण्याचे मार्ग तपासात आहे.
सामाजिक न्याय आणि सक्षमीकरण राज्यमंत्री श्रीमती प्रतिमा भौमिक यांनी राज्यसभेत लेखी उत्तरात ही माहिती दिली.M.Chopade/S.Chavan/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 95
पंतप्रधान कार्यालय
पंतप्रधान नरेंद्र मोदी आणि ऑस्ट्रियाचे अध्यक्ष महामहीम अलेक्झांडर वान डेर बेलन यांच्यात दूरध्वनीवरून संभाषण
पंतप्रधान नरेंद्र मोदी यांनी आज ऑस्ट्रियाचे अध्यक्ष महामहीम अलेक्झांडर वान डेर बेलन यांच्याशी दूरध्वनीवरून चर्चा केली
नवी दिल्ली, 26 मे 2020
अॅम्फन चक्रीवादळामुळे भारतात झालेल्या नुकसानीबद्दल ऑस्ट्रियाच्या अध्यक्षांनी दु: ख व्यक्त केले. कोविड -19 महामारीमुळे आरोग्यावर तसेच आर्थिक दुष्परिणामांना सामोरे जाण्यासाठी आपापल्या देशांमधील उपाययोजनांबाबत दोन्ही नेत्यांनी एकमेकांना माहिती दिली. सध्याच्या आव्हानांना सामोरे जाण्यासाठी आंतरराष्ट्रीय सहकार्याच्या महत्त्वावर त्यांनी सहमती दर्शविली.
दोन्ही नेत्यांनी कोविडनंतरच्या जगात भारत-ऑस्ट्रिया संबंध अधिक दृढ आणि वैविध्यपूर्ण बनवण्याच्या सामायिक इच्छेचा पुनरुच्चार केला. पायाभूत सुविधा, तंत्रज्ञान, संशोधन आणि नाविन्यता, एसएमई इत्यादी क्षेत्रांमध्ये सहकार्य वृद्धिंगत करण्याच्या संधी पंतप्रधानांनी अधोरेखित केल्या.
पर्यावरणाच्या आरोग्यासारख्या दीर्घकालीन समस्येवर लक्ष केंद्रित करता यावे यासाठी सध्याच्या आरोग्य संकटांतून जग लवकरच सावरेल अशी आशा दोन्ही नेत्यांनी व्यक्त केली.
वित्त आयोग
15 व्या वित्त आयोगाच्या सल्लागार परिषदेची बैठक
नवी दिल्ली, 21 फेब्रुवारी 2019
15 व्या वित्त आयोगाच्या सल्लागार परिषदेची आज नवी दिल्ली येथे बैठक झाली. आयोगाचे अध्यक्ष एन.के.सिंग यांच्या अध्यक्षतेखाली ही बैठक झाली.
बैठकीत 15 व्या वित्त आयोगाच्या अहवालातील काही बाबींचा आढावा घेण्यात आला. विकासदर, कररचना, कर्जस्थिती यावर सदस्यांनी चर्चा केली.
N. Sapre/S.Kakade/D. Rane
(Visitor Counter : 77
संरक्षण मंत्रालय
भारतीय वायुदलाचे रत्नागिरीतील पूर मदतकार्य
महाराष्ट्राच्या रत्नागिरी जिल्ह्यात चिपळूण आणि खेड शहरांमध्ये उद्भवलेल्या पूरस्थितीमुळे मदतीची गरज असल्याचा संदेश भारतीय वायुदलाला दि. 22 जुलै 2021 रोजी दुपारी दीड वाजण्याच्या सुमारास मिळाला. हवामान काहीसे अनुकूल होताच दुपारी 3:40 वाजता एमआय-17 IV प्रकारचे एक हेलिकॉप्टर मुंबईहून रत्नागिरीच्या दिशेने झेपावले आणि 5 वाजता रत्नागिरीत उतरले. मात्र खराब हवामानामुळे संध्याकाळपर्यंत मदतकार्यासाठी कोणतीही हालचाल करता आली नाही.
रत्नागिरीत पाठवलेल्या हेलिकॉप्टरच्या सहकार्यासाठी मुंबईहून आणखी एक हेलिकॉप्टर पाठवण्यात आले असून, दोन्हींच्या साहाय्याने आज मदतकार्याला पुन्हा सुरुवात झाली. एनडीआरएफ अर्थात राष्ट्रीय आपत्ती प्रतिसाद दलाच्या 10 जवानांच्या पथकासह सुमारे एक टन वजनाची सामग्रीही भारतीय वायुदलाने रत्नागिरीला पाठवली आहे.
आज सकाळी 11:35 वाजता रत्नागिरीहून एका हेलिकॉप्टरने उड्डाण केले, मदत्कार्याच्या दृष्टीने परिसराचे सर्वेक्षण करून व रत्नागिरीत परतण्यापूर्वी या हेलिकॉप्टरने दोन व्यक्तींची सुखरूप सुटका केली. याखेरीज, भारतीय वायुदल पूरस्थितीतील मदतकार्यासाठी दोन एमआय-17V5 आणि दोन एमआय-17 पाठवत आहे. तसेच आपत्कालीन परिस्थितीत तातडीची गरज उद्भवली असता, पुण्यात आणखी एक हेलिकॉप्टर मदतीसाठी तयार ठेवण्यात आले आहे.
इलेक्ट्रॉनिक्स आणि माहिती तंत्रज्ञान मंत्रालय
इलेक्ट्रॉनिक्स आणि माहिती तंत्रज्ञान मंत्रालयाच्या 'एआय पे चर्चा ' ने सुशासनासाठी कृत्रिम बुद्धिमत्तेच्या सामर्थ्याचा उपयोग करण्याच्या महत्वावर दिला भर
प्रशासनामध्ये कृत्रिम बुद्धिमत्तेचा वापर केल्यास उत्तम धोरणे आखण्यात आणि आव्हानांचा आधीच अंदाज वर्तवण्यास मदत होऊ शकते. या विचारावर लक्ष केंद्रित करून, इलेक्ट्रॉनिक्स आणि माहिती तंत्रज्ञान मंत्रालयाच्या  अंतर्गत राष्ट्रीय ई-गव्हर्नन्स विभागाने  नुकतेच एआय पे चर्चा  आयोजित केली, ज्यामध्ये पॅनेलवरच्या नामवंत सदस्यांनी जागतिक सर्वोत्तम पद्धतीबरोबरच डेटा-प्रणित आणि कृत्रिम बुद्धिमत्ता -सक्षम प्रशासनाच्या महत्त्वावर चर्चा केली.
आपल्या प्रारंभिक भाषणात राष्ट्रीय ई-गव्हर्नन्स विभागाचे अध्यक्ष आणि मुख्य कार्यकारी अधिकारी अभिषेक सिंग म्हणाले की आरोग्यसेवा, कृषी, कौशल्य, उत्पादन इत्यादी क्षेत्रात कृत्रिम बुद्धिमत्तेच्या वापरावर जगभरात मोठ्या प्रमाणावर अभ्यास करण्यात आला आहे. “असे उपाय अधिक सर्वव्यापी होतात आणि लोकांना त्याचा अधिकाधिक फायदा होतो,” असे ते म्हणाले .
सत्रातील प्रमुख वक्ते डॉ. मार्टिन क्लेन, ग्लोबल जनरल मॅनेजर, पब्लिक सर्व्हिसेस, SAP, वॉलडॉर्फ, जर्मनी, यांनी सार्वजनिक क्षेत्र, संरक्षण आणि सुरक्षा, टपाल सेवा, भविष्यातील शहरांसाठी कृत्रिम बुद्धिमत्तेबाबत विचार मांडले. ते म्हणाले की जगभरात भरपूर माहिती उपलब्ध असल्यामुळे उत्तम प्रशासन आणि प्रक्रियेसाठी योग्य माहितीचा वापर करणे अत्यावश्यक आहे. “एआय-प्रणित प्रशासन आपल्याला आव्हानांचा अंदाज लावण्यास सक्षम बनवते आणि अशी आव्हाने रोखण्याची क्षमता आपल्याला देते. आपल्याला सक्रियपणे कृती करण्यासाठी, नागरिक-स्नेही धोरणे आखण्यासाठी आणि आपली एकूण कामकाज प्रक्रिया उंचावण्यासाठी मदत करते,” असे त्यांनी सांगितले.
SAP आर्टिफिशियल इंटेलिजेंस फाऊंडेशन इंडियाचे प्रमुख आणि अभियांत्रिकीचे वरिष्ठ संचालक राहुल लोढे यांनी कोविड-19 सिटी-स्केल सिम्युलेटर आणि लॉजिस्टिक मॉडेलिंग, सरकारी संसाधन नियोजन प्रणाली आणि इंटेलिजेंट अकाउंटिंग ऑटोमेशनसाठी- मशीन लर्निंगचा वापर करून इनव्हॉइस, पावती, खाते समन्वय यासाठी कॉम्प्लेक्स डॉक्युमेंट एक्सट्रॅक्शन यांसारख्या एआय आधारित उपायांचे सादरीकरण आणि प्रात्यक्षिक दाखवले.
वस्त्रोद्योग मंत्रालय
मुंबईच्या एनआयएफटी संस्थेने पदवी तसेच पदव्युत्तर अभ्यासक्रमांमध्ये प्रवेश घेणाऱ्या विद्यार्थ्यांसाठी 3 दिवसांच्या अभिमुखता कार्यक्रमाचे केले आयोजन
मुंबई, 3 ऑगस्ट 2022
एनआयएफटी म्हणजेच राष्ट्रीय फॅशन डिझायनिंग संस्थेने डिझाईन/तंत्रज्ञान या विषयांमध्ये पदवी घेण्यासाठी तसेच डिझाईन रिसर्च/ फॅशन मॅनेजमेंट या विषयांमध्ये पदव्युत्तर पदवी घेण्यासाठी संस्थेत नव्याने प्रवेश घेतलेल्या 333 विद्यार्थ्यांचे स्वागत करण्यासाठी 3 दिवसांचा अभिमुखता  कार्यक्रम आयोजित केला आहे.
एनआयएफटी संस्थेच्या खारघर येथील महाविद्यालयात आज या 3 दिवसीय अभिमुखता कार्यक्रमाची सुरुवात करण्यात आली. पहिल्या दिवशी, खारघर संकुलाचे संचालक प्रा. डॉ.पवन गोडियावाला, माजी संस्था प्रमुख डॉ.शर्मिला दुआ,संयुक्त संचालक खुशाल जुनागडे आणि खारघर महाविद्यालयाचे शैक्षणिक समन्वयक डॉ.सुशील रातुरी यांनी या अभिमुखता कार्यक्रमाच्या औपचारिक समारंभाचे उद्घाटन केले.
खारघर संकुलाचे संचालक प्रा.पवन गोडियावाला यांनी मुंबईच्या एनआयएफटी संस्थेत नव्याने प्रवेश घेतलेल्या सर्व विद्यार्थ्यांचे अभिनंदन केले. एनआयएफटीमधील काळाच्या कसोटीवर सिध्द झालेल्या अध्यापन कलेबद्दल त्यांनी माहिती दिली. डॉ.पवन गोडियावाला म्हणाले, “एनआयएफटी ही संस्था या विद्यार्थ्यांना नवे मार्ग चोखाळण्यासाठी प्रोत्साहन देऊन त्यांच्या व्यावसायिक कौशल्याला अधिक धारदार करेल.” शैक्षणिक उत्कृष्टतेसाठी ही संस्था कटिबद्ध असून संस्थेची दूरदृष्टी तिच्या आकांक्षित विद्यार्थ्यांची जोपासना करण्यासाठी मजबूत पाया पुरविते याचा त्यांनी उल्लेख केला.
आजच्या दिवशी, विद्यार्थ्यांसाठी आयोजित केलेल्या सायबर जागरूकता सत्रामध्ये नवी मुंबई पोलीस आयुक्तालयाच्या सायबर गुन्हे पथकाचे सहाय्यक पोलीस निरीक्षक सागर गवसाने यांनी ऑनलाईन आर्थिक तसेच समाज माध्यम फसवणुकीच्या संदर्भात विद्यार्थ्यांना माहिती दिली आणि असे गुन्हे रोखण्यासाठी काय करावे याबाबत मार्गदर्शन देखील केले.
एनआयएफटीचे संयुक्त संचालक आणि परीक्षा नियंत्रक यांनी विद्यार्थ्यांना परीक्षा पद्धतीची माहिती दिली. संस्थेच्या खारघर महाविद्यालयातील शैक्षणिक समन्वयकांनी एनआयएफटीच्या शैक्षणिक संरचनेची माहिती उपस्थितांना दिली.
यावेळी विद्यार्थ्यांनी परिसरामध्ये फेरी मारून आपापल्या विभागांच्या कार्याची कल्पना येण्याच्या दृष्टीने विभागांना भेटी दिल्या.PIB Mumbai | S.Kane/S.Chitnis/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 80
पंतप्रधान कार्यालय
पंतप्रधान 20 ऑगस्ट रोजी सोमनाथ येथे विविध प्रकल्पांचे उद्घाटन आणि पायाभरणी करणार
नवी दिल्ली, 18 ऑगस्ट 2021
पंतप्रधान नरेंद्र मोदी 20 ऑगस्ट रोजी सकाळी 11 वाजता व्हिडिओ कॉन्फरन्सिंगद्वारे गुजरातमधील सोमनाथ येथे विविध प्रकल्पांचे उद्घाटन आणि पायाभरणी करणार आहेत. सोमनाथ प्रोमनेड, सोमनाथ प्रदर्शन केंद्र आणि पुनर्बांधणी केलेल्या जुन्या सोमनाथच्या मंदिर परिसराचा उद्घाटन केले जाणाऱ्या प्रकल्पांमध्ये समावेश आहे. या कार्यक्रमादरम्यान पंतप्रधान श्रीपार्वती मंदिराची पायाभरणीही करणार आहेत.
सोमनाथ प्रोमनेड  योजनेअंतर्गत 47 कोटींपेक्षा जास्त रुपये खर्चून विकास करण्यात आला आहे. ‘पर्यटक सुविधा केंद्र’ च्या आवारात विकसित केलेल्या सोमनाथ प्रदर्शन केंद्रात जुन्या सोमनाथ मंदिराचे सुट्टे भाग आणि जुन्या सोमनाथच्या नगर शैलीतील मंदिराची वास्तू असलेली शिल्पे मांडण्यात आली आहेत.
जुन्या  सोमनाथचा जीर्णोद्धार केलेल्या मंदिर परिसराचे काम श्री सोमनाथ ट्रस्टने एकूण 3.5 कोटी रुपये खर्चून पूर्ण केले आहे. या मंदिराला अहिल्याबाई मंदिर असेही संबोधले जाते कारण जेव्हा त्यांना आढळले की जुने मंदिर भग्नावस्थेत आहे तेव्हा इंदूरच्या राणी अहिल्याबाईंनी ते बांधले होते,. संपूर्ण जुना मंदिर परिसर यात्रेकरूंच्या सुरक्षिततेसाठी आणि वाढीव क्षमतेसह समग्रपणे पुनर्विकसित करण्यात आला आहे.
श्रीपार्वती मंदिर एकूण 30 कोटी रुपये खर्चून बांधण्याचे प्रस्तावित आहे. यामध्ये सोमपुरा सलाट शैलीतील मंदिर बांधकाम, गर्भ गृह आणि नृत्य मंडप यांचा समावेश असेल.
यावेळी केंद्रीय गृहमंत्री, केंद्रीय पर्यटन मंत्री यांच्यासह गुजरातचे मुख्यमंत्री आणि उपमुख्यमंत्री उपस्थित असतील.M.Chopade/S.Kane/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(
नौवहन मंत्रालय
दीनदयाल पोर्ट ट्रस्ट रुग्णालयातील ऑक्सिजन संयंत्र आणि अग्निशमन यंत्रणेचे केंद्रीय मंत्री मनसुख मांडवीय यांच्या हस्ते उद्घाटन
संयंत्रामुळे रुग्णालयात 24x7 ऑक्सिजन पुरवठा सुनिश्चित होईल, डीपीटी कर्मचारी आणि परिसरातील लोकांसाठी उपयुक्त
केंद्रीय बंदर, नौवहन व जलवाहतूक राज्यमंत्री  मनुसुख मांडवीय यांनी गांधीधाम  मधील गोपाळपुरी येथील दीनदयाल पोर्ट ट्रस्ट रुग्णालयात वैद्यकीय ऑक्सिजन कॉपर पाइपिंग नेटवर्कसह वैद्यकीय ऑक्सिजन जनरेटर युनिट तसेच अग्निशमन यंत्रणा आणि ऑक्सिजन सिलिंडर बँकेद्वारे ऑटोमॅटिक सोर्स चेंजओव्हर प्रणाली सारख्या संलग्न सुविधांचे व्हर्चुअल उद्घाटन केले.
या प्रसंगी बोलताना मांडवीय यांनी ऑक्सिजन संयंत्राचे काम अवघ्या 20 दिवसात पूर्ण केल्याबद्दल बंदर कर्मचारी आणि सर्व हितधारकांचे कौतुक केले. महमरीच्या काळात सर्व बंदरांनी केलेल्या प्रयत्नांची प्रशंसा करताना मांडवीय म्हणाले की ऑक्सिजन पुरवठा सुलभ करून, कोविड -19 संबंधित मालवाहतुकीसाठी ग्रीन चॅनेल तयार करून आणि बंदर शुल्क माफ करून कोविड विरूद्ध लढ्यात बंदरे योगदान देत आहेत. बंदरे आजूबाजूच्या भागात राहणाऱ्या लोकांना चांगल्या सुविधा यापुढेही पुरवत राहतील असे ते म्हणाले.
संरक्षण मंत्रालय
आर्मी कमांडर्स परिषदेचे 17 एप्रिल 2023 पासून संमिश्र पद्धतीने केले जाणार आयोजन
आर्मी कमांडर्स कॉन्फरन्स  ही एक सर्वोच्च - स्तरीय द्वैवार्षिक परिषद असून भारतीय सैन्यासाठी महत्त्वाचे धोरणात्मक निर्णय घेण्यासाठी, वैचारिक पातळीवरील विचारमंथनासाठी एक संस्थात्मक व्यासपीठ आहे. वर्ष 2023 मधील पहिली आर्मी कमांडर्स परिषद 17 ते 21 एप्रिल 2023 या कालावधीत नियोजित आहे. प्रथमच सुरक्षित संप्रेषणासाठी उपलब्ध तंत्रज्ञानाचा वापर करून संमिश्र स्वरूपात आर्मी कमांडर्स परिषद आयोजित केली जात आहे. परिषदेच्या पहिल्या दिवशी लष्करी कमांडर आणि इतर वरिष्ठ अधिकारी दूरदृश्य प्रणालीद्वारे भेटतील आणि त्यानंतर तपशिलवार विचारविनिमय आवश्यक असलेल्या बाबींवरच्या बैठकीसाठी दिल्लीत प्रत्यक्ष भेटतील.
परिषदेच्या पहिल्या दिवशी, विविध कमांड मुख्यालयांनी मांडलेल्या मुद्यांवर चर्चा केली जाईल, त्यानंतर कमांडर-इन-चीफ अंदमान आणि निकोबार कमांड सद्यस्थितीची माहिती देतील आणि लष्करी मुख्यालयाच्या प्रधान कर्मचारी अधिकाऱ्यांचीही सत्रे होतील. अग्निपथ योजना, डिजिटायझेशन आणि ऑटोमेशन उपक्रम, कॉम्बॅट इंजिनिअर्सची कार्ये आणि कार्याचे पैलू तसेच अर्थसंकल्प व्यवस्थापन यावरील प्रगतीसह ‘परिवर्तन वर्ष-2023’ चा भाग म्हणून आखलेल्या उपक्रमांच्या प्रगतीचाही हे व्यासपीठ आढावा घेईल.
सर्वोच्च नेतृत्व सध्याच्या / नव्याने सामोऱ्या येणाऱ्या सुरक्षा परिस्थितीवर विचारमंथन करेल आणि भारतीय सैन्याच्या सज्जतेचा आढावा घेईल.
संरक्षण मंत्री 19 एप्रिल 2023 रोजी परिषदेला संबोधित करणार आहेत. यासोबतच ते विशिष्ट तंत्रज्ञान, नवोपक्रम, टेहळणी साठी उपाय, कृत्रिम बुद्धिमत्ता, प्रशिक्षण, रोबोटिक्स, आभासी वास्तविकता, ऑपरेशनल लॉजिस्टिक इत्यादींवर लक्ष केंद्रित करणार्या उपकरण प्रदर्शनाचे पुनरावलोकनही करतील. यावेळी सैन्यदल प्रमुख, नौदल प्रमुख आणि हवाई दल प्रमुख देखील वरिष्ठ अधिकाऱ्यांना संबोधित करतील.
या परिषदेत चीनमधले माजी राजदूत विजय गोखले यांचे 'भारत-चीन संबंधांची भविष्यातील रूपरेषा' या विषयावरील मार्गदर्शन नियोजित आहे.
संरक्षण मंत्रालय
100 नवीन सैनिकी शाळांमुळे मुलींना सशस्त्र दलात भरती होण्याच्या अधिक संधी उपलब्ध : संरक्षण मंत्री श्री राजनाथ सिंह यांचे प्रतिपादन
“100 नवीन सैनिकी शाळा सुरू करण्यामुळे मुलींना सशस्त्र दलात सामील होण्याची आणि राष्ट्रीय सुरक्षेत योगदान देण्याची संधी मिळेल,” असे संरक्षण मंत्री श्री राजनाथ सिंह यांनी म्हटले आहे. आज 8 जानेवारी 2022 रोजी आयोजित केलेल्या सैनिक शाळांवरील वेबिनारमध्ये संरक्षणमंत्री राजनाथसिंह अध्यक्ष म्हणून उपस्थितांना संबोधित करत होते. श्री राजनाथ सिंह म्हणाले, "सशस्त्र दलांमध्ये महिलांचे योगदान वाढविण्यावर सरकारचा विश्वास आहे आणि त्या दिशेने अनेक पावले उचलण्यात आली आहेत, ज्यामध्ये सैनिकी शाळांमध्ये मुलींच्या प्रवेशाचा मार्ग मोकळा करणे आणि महिला अधिकाऱ्यांना संरक्षण दलांमध्ये परमनंट कमिशन देणे यांचा समावेश आहे. नवीन सैनिक शाळा स्थापन करण्याचा निर्णय मुलींना त्यांचे देशसेवेचे स्वप्न साकार करण्यासाठी प्रोत्साहित करेल, असा विश्वास त्यांनी यावेळी व्यक्त केला.
सैनिकी शाळांचा विस्तार ही घोषणा मुलांच्या मूलभूत शिक्षणाची गुणवत्ता सुधारण्यासाठी आणि देशाचा सर्वांगीण विकास सुनिश्चित करण्यासाठी, सरकारने गेल्या सहा-सात वर्षांत घेतलेल्या अनेक महत्त्वपूर्ण निर्णयांपैकी एक असल्याचे संरक्षणमंत्र्यांनी नमूद केले. संरक्षण आणि सैनिकी शाळांतील शिक्षण यांचे एकत्रीकरण आगामी काळात राष्ट्र उभारणीत महत्त्वाची भूमिका बजावेल, अशी आकांक्षा त्यांनी व्यक्त केली. ‘सैनिक’ हे एकता, शिस्त आणि भक्तीचे प्रतीक असले तर ‘शाळा’ हे शिक्षणाचे केंद्र असल्याने मुलांना सक्षम नागरिक बनविण्यात सैनिकी शाळा मोलाची भूमिका बजावत असतात, असे ते म्हणाले.
यावेळी भास्कराचार्य नॅशनल इन्स्टिट्यूट फॉर स्पेस ऍप्लिकेशन्स अँड जिओ-इन्फॉरमॅटिक्स  च्या सहकार्याने सुरू केलेल्या https://sainikschool.ncog.gov.in या संकेतस्थळाचे उद्घाटन करण्यात आले. 12 ऑक्टोबर 2021 पासून त्यावर नोंदणी सुरू करण्यात आली आहे. आजपर्यंत 137 अर्जदारांनी वेब पोर्टलवर नोंदणी केली आहे.
रेल्वे मंत्रालय
भारत आणि नेपाळ दरम्यान रेल्वे माल वाहतुकीला मिळाली मोठी चालना
नवी दिल्ली, 9 जुलै 2021
भारत आणि नेपाळ दरम्यानची द्विपक्षीय मालवाहतूक असो किंवा भारतीय बंदरातून नेपाळला जाणारी तिसऱ्या देशातील मालवाहतूक असो सर्व मालगाडी चालकांना भारतीय रेल्वे मार्गांचा वापर करण्याची अधिकृत परवानगी मिळाल्यामुळे आज भारत आणि नेपाळ दरम्यान रेल्वे माल वाहतुकीला मोठी चालना मिळाली. या उदारीकरणामुळे नेपाळमधील रेल्वे मालवाहतूक क्षेत्रात बाजारातील मागणी पुरवठा करणारे घटक पुढे येतील आणि यामुळे कार्यक्षमता आणि खर्चातील स्पर्धात्मकता वाढू शकेल परिणामस्वरूप नेपाळी ग्राहकांना फायदा होईल.
या मालवाहू गाडी चालकांमध्ये सार्वजनिक आणि खासगी कंटेनर रेल्वे चालक, ऑटोमोबाईल मालवाहू रेल्वे चालक, विशेष मालवाहू रेल्वे चालक किंवा भारतीय रेल्वेने प्राधिकृत केलेल्या इतर कोणत्याही चालकाचा समावेश असेल.
भारत व नेपाळच्या अधिकाऱ्यांमधील देवाणघेवाण पत्राच्या साक्षांकित प्रति आणि नोट व्हर्बलच्या औपचारिक आदानप्रदानानंतर 09.07.2021 पासून हे लागू झाले.
या पत्राच्या देवघेवीनंतर एलओई नंतर, भारतातील भारतीय रेल्वे मार्गावर माल वाहून नेणार्या सर्व प्रकारच्या वॅगन आता नेपाळमध्येही मालाची ने आण करू शकतात.
या निर्णयामुळे वॅगनद्वारे वाहतूक होणाऱ्या ऑटोमोबाईल आणि इतर काही उत्पादनांसाठीचा वाहतूक खर्च कमी होईल.
नेपाळ रेल्वे कंपनीच्या मालकीच्या वॅगन्सला भारतीय रेल्वेच्या मानकानुसार व कार्यपद्धतीनुसार नेपाळला जाणारी मालवाहतूक  भारतीय रेल्वे मार्गावर नेण्यासाठीही अधिकृत केले जाईल.
या देवाणघेवाण पत्रावर स्वाक्षरी केल्याने “नेबरहुड फर्स्ट” अर्थात शेजारधर्माला प्राधान्य धोरणांतर्गत प्रादेशिक संपर्क वाढविण्याच्या भारताच्या प्रयत्नांमधील हा आणखी एक मैलाचा टप्पा आहे.
M.Chopade/V.Joshi/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 261
संरक्षण मंत्रालय
पिनाक रॉकेट प्रणालीच्या सुधारीत आवृत्तीची यशस्वी चाचणी
संरक्षण संशोधन आणि विकास संस्थेने  विकसित केलेल्या पिनाक रॉकेटच्या सुधारीत आवृत्तीची ओदिशा किनाऱ्यावरील एकात्मिक चाचणी केंद्र, चांदीपूर येथून आज यशस्वी उड्डाण चाचणी करण्यात आली. सुधारीत पिनाक प्रणाली पूर्वीच्या कमी लांबीच्या तुलनेत दूरच्या टप्प्यातील कार्यक्षमता प्राप्त करेल अशापद्धतीने विकसित केली आहे. पिनाक आराखडा आणि विकास पुणेस्थित डिआरडीओ प्रयोगशाळा अर्मामेन्ट संशोधन आणि विकास संस्था, एआरडीई आणि हाय एनर्जी मटेरिअल्स संशोधन प्रयोगशाळा, एचईएमआरएल यांनी केला आहे.
अतिशय कमी वेळेत सहा रॉकेट सोडले आणि चाचणीचे उद्दिष्ट साध्य केले.
चाचणी केलेल्या रॉकेट्सची निर्मिती मेसर्स इकॉनॉमिक एक्स्प्लोझिव्ह लिमिटेड, नागपूर यांनी केली असून ज्यांना तंत्रज्ञान हस्तांतरित करण्यात आले आहे. टेलिमेट्री, रडार आणि इलेक्ट्रो ऑप्टीकल ट्रॅकिंग सिस्टम सारख्या रेंज उपकरणांच्या माध्यमातून सर्व उड्डाणांचा मागोवा घेण्यात आला, ज्यात उड्डाण कामगिरीची पुष्टी केली.
पिनाकची सुधारीत आवृत्ती सध्याच्या पिनाक एमके- I रॉकेटची जागा घेईल.
उपराष्ट्रपती कार्यालय
बेटी बचाओ बेटी पढाओ आणि नवीन शैक्षणिक धोरणात स्वामी दयानंद सरस्वती यांच्या ध्येयदृष्टीचे प्रतिबिंब - उपराष्ट्रपती
स्वामी दयानंद सरस्वती यांची सामाजिक अनिष्टतेशी लढण्याची दृष्टी आणि कृती आजही सुसंगत असून बेटी बचाओ बेटी पढाओ आणि नवीन शैक्षणिक धोरण यांसारख्या सरकारी उपक्रमांमध्ये त्याचे प्रतिबिंब प्रतिध्वनी आढळते. नवी दिल्ली येथे आज स्वामी दयानंद सरस्वती यांच्या 200 व्या जयंतीच्या स्मरणार्थ टपाल तिकिटाचे प्रकाशन करताना उपराष्ट्रपती जगदीप धनखड यांनी हे अधोरेखित केले. अस्पृश्यतेसारख्या वाईट सामाजिक रुढीचें निर्मूलन आणि शिक्षणाद्वारे महिला सक्षमीकरणासाठी स्वामी दयानंद यांनी केलेल्या समर्पित प्रयत्नांचा उपराष्ट्रपतींनी उल्लेख केला. यामुळे स्वतंत्र भारतात सामाजिक कल्याणाचा पाया रचला गेला असे ते म्हणाले.
आधुनिक भारताचे विचारवंत-तत्त्वज्ञ आणि आर्य समाजाचे संस्थापक म्हणून स्वामी दयानंद यांच्या योगदानाचा त्यांनी गौरव केला. भारताने आध्यात्मिक आणि सांस्कृतिक बंध गमावला होता त्या ब्रिटीश राजवटीच्या काळात स्वामी दयानंद सरस्वती यांनी भारताच्या संस्कृती आचारसंहितेला पुनरुज्जीवित करण्यासाठी तर्कसंगत दृष्टीकोनासह वैदिक तत्वांचे पुनरुत्थान केले, असे ते म्हणाले.
स्वराज्याची घोषणा देणारे स्वामी दयानंद सरस्वती पहिले होते. लोकमान्य टिळकांनी हा वसा पुढे नेला आणि पुढे जाऊन ते जनआंदोलन झाले याची आठवण धनखड यांनी करुन दिली. स्वामीजींसाठी स्वातंत्र्य हे मनाच्या आणि आत्म्याच्या खऱ्या स्वातंत्र्यापासून अलिप्त नव्हते, असे धनखड यांनी अधोरेखित केले.
काही लोक परदेशात जाऊन तेथून आपल्याच देशाची प्रतिमा मलीन करण्याचा प्रयत्न करत आहेत हे पाहणे वेदनादायी आहे असे उपराष्ट्रपती म्हणाले.
सत्य फाउंडेशनने दूरसंवाद, माहिती तंत्रज्ञान आणि सांस्कृतिक मंत्रालयाच्या सहकार्याने टपाल तिकीट प्रकाशन कार्यक्रमाचे आयोजन केले होते.